**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 54/2007 Z. z., ktorým sa ustanovujú požiadavky na uvádzanie sadiva a sadeníc zelenín na trh v znení neskorších predpisov (ďalej len „návrh nariadenia vlády“), ako iniciatívny materiál podľa
§ 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia vecne relevantnej časti vykonávacej smernice Komisie (EÚ) 2024/3010 z 29. novembra 2024, ktorou sa menia smernice Rady 2002/55/ES a 2002/57/ES a smernica Komisie 93/61/EHS, pokiaľ ide o zoznam škodcov rastlín na osive a inom rastlinnom množiteľskom materiáli (Ú. v. EÚ L, 2024/3010, 4.12.2024) (ďalej len „vykonávacia smernica (EÚ) 2024/3010“).

Návrhom nariadenia vlády sa transponuje právna úprava podľa článku 3 a tretieho bodu prílohy vykonávacej smernice (EÚ) 2024/3010, na základe ktorej sa dopĺňa zoznam regulovaných nekaranténnych škodcov na množiteľskom a sadivovom materiáli zelenín inom ako osivo v prílohe smernice Komisie 93/61/EHS z 2. júla 1993 stanovujúcej programy určujúce podmienky, ktoré musí spĺňať množiteľský a sadivový materiál zeleniny, iný ako osivá, podľa smernice Rady (EHS) č. 92/33 (Mimoriadne vydanie Ú. v. EÚ, kap. 3/zv. 15; Ú. v. ES L 250 7. 10. 1993) v platnom znení o nového škodcu, ktorým je tobomavírus napádajúci rajčiaky. Vo vzťahu k danému škodcovi sa určujú relevantné druhy a odrody zelenín, ktorými sú rajčiaky a ich hybridy a odrody papriky, o ktorých nie je známe, že sú voči škodcovi odolné a ustanovuje sa nulová prípustná hodnota výskytu škodcu na množiteľskom a sadivovom materiáli relevantných druhov zelenín, ktorým je sadivo a sadenice. Transpozícia uvedenej časti vykonávacej smernice (EÚ) 2024/3010 sa vykonáva navrhovaným doplnením škodcu a požiadaviek na jeho výskyt do príslušnej časti prílohy č. 1, v ktorej sa ustanovujú najvyššie prípustné hodnoty výskytu určených regulovaných nekaranténnych škodcov na množiteľskom a sadivovom materiáli zelenín, ktorým je sadivo a sadenice.

Návrh nariadenia vlády nemá vplyvy na rozpočet verejnej správy, na limit verejných výdavkov, podnikateľské prostredie, sociálne vplyvy, vplyvy na životné prostredie, na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude predmetom vnútrokomunitárneho pripomienkového konania.